钦定古今图书集成/明伦汇编/氏族典/第290卷 > 唐恪
## 钦定古今图书集成/明伦汇编/氏族典/第290卷 > 唐恪

按《宋史唐恪传》：“恪字钦叟，杭州钱塘人。四岁而孤，闻
人言其父，辄悲泣。以荫登第，调郴尉，知榆次县，最闻，
擢提举河东常平，江东转运判官。大观中，召为屯田
员外郎，迁右司员外郎、起居舍人。迎辽使还，言河北
边备弛废，宜及今无事，以时治之。徽宗命为都转运
使，加集贤殿修撰。中贵人称诏有所市，恪不答，愤而”
归。中以他事，降直龙图阁、知梓州，徙沧州，进龙图阁
待制、知扬州，召拜户部侍郎。宣和初，迁尚书。帝许以
二府为宰相王黼所陷，罢知滁州。言者论其治第历
阳，扰民逾制，提举鸿庆宫。五年，起知青州，未行，召为
吏部尚书，徙户部。复请外，以延康殿学士知潭州。请
往钱塘扫墓，然后之官，遂改杭州。靖康初，金兵入汴，
李邦彦荐之，拜同知枢密院事，至则为中书侍郎。恪
为相，无济时大略。金骑再来，邀割三镇，恪集廷臣议，
以为当与者十九，恪从之。使者既行，于是诸道勤王
兵大集，辄谕止令勿前，皆反斾而去。洎金兵薄城下，
始悔之。御史胡舜陟劾其罪，乃以观文殿大学士、中
太一宫使罢，何栗代为相。京城不守。车驾至金帅营，
金人逼百官立张邦昌，令吴幵、莫俦入城取《推戴状》。
恪既书名，仰药而死。